# Can Damians

Can Damians, també conegut com a magatzems El Siglo, és un edifici situat als carrer de Pelai i dels Tallers de Barcelona, catalogat com a bé cultural d'interès local.

## Història

A les dècades del 1840 i 1850, el quincaller Ignasi Damians i Bas (1824-1892) tenia la seva botiga al carrer dels Escudellers, 41 (antic 59). El 1862 es va traslladar just al davant, als núms. 26-28, en un edifici construït expressament segons el projecte del mestre d'obres Antoni Valls i Galí. Més tard, el local fou ampliat als edificis veïns del carrer dels Escudellers, 24 i d'Obradors, 6. El seu fill Alexandre Damians i Rovira (1851-1921) va continuar el negoci sota la raó social Fill d'Ignasi Damians, incorporant-hi la fabricació de reixes, llums, gerros, escultures i altres objectes decoratius fets de metall. El 1889 va fer construir una fàbrica als carrers de Balmes, 96 i de Mallorca, 231, enderrocada als anys 1950 per la seva filla Teresa Damians i Camps (1879-1968).
El 1913, Alexandre Damians va presentar una sol·licitud per a la construcció d'uns grans magatzems amb façanes als carrers de Pelai i Tallers. El projecte inicial del mestre d'obres Agustí Mas va ser força modificat per l'arquitecte Eduard Ferrés i el seu equip, que va desenvolupar un edifici de gran impacte a la ciutat, seguint els patrons d'una moda nascuda el 1900 a l'Exposició Universal de París i que posteriorment va fer furor als Estats Units, l'Art déco. El negoci va patir problemes econòmics per la gran inversió efectuada i les elevades despeses de manteniment i, finalment, el 1933 va ser adquirit pels magatzems El Siglo, que havien patit un gran incendi el dia de Nadal del 1932, que els va destruir completament.
El 1979, l'edifici es va incendiar i posteriorment va tancar, passant per diferents mans fins a acabar en les de la multinacional C&A.

## Descripció

Es tracta d'un edifici de grans dimensions de planta baixa i quatre pisos. En general, a la façana s'hi succeeixen elements propis de corrents moderns d'estil art-déco i d'altres de tipus clàssic. La planta baixa es correspon amb l'accés al comerç, que es troba flanquejat per dues esveltes columnes amb capitell. Per sobre i abans de canviar de pis, un fris presenta figures masculines clàssiques que es troben als costats, mentre que el centre és buit. El desenvolupament de les plantes primera a tercera és molt homogeni. En tots els casos hi ha quatre pilars units per tres grans vidrieres convexes, sent la central la més gran amb diferència. Cadascun d'aquests està separat dels altres per unes petites cornises decorades amb motius trenats esgrafiats. En canvi, la quarta planta té uns cànons diametralment oposats. Els dos pilars centrals són substituïts per dues cariàtides i les dels extrems, per pilastres decorades amb garlandes i ondulacions. La presència de vidre, també important, no arriba als extrems i sobrietat de les plantes anteriors.
Per sobre, l'edifici es veu coronat en dos passos. El primer és una cornisa ondulant molt protuberant, en tres cossos i motius decoratius ovals. En el segon, per sobre, hi ha una cúpula amb lluerna. Tot i algunes variacions dutes a terme en relació amb el projecte inicial i la desaparició de bona part dels interiors originals, la façana no sembla haver patit massa canvis des de la seva construcció.
La façana al carrer dels Tallers és una d'una gran sobrietat, plantejada sobre la base d'un geometrisme latent, tot i que els tipus de pilars i també l'abundància de vidre s'hi acosten.

## Referències

* 1 2 3 4 5 6 7 «Magatzems El Siglo». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Antics magatzems 'El Siglo'». Catàleg de Patrimoni. Ajuntament de Barcelona.
* ↑ «Vicens Ignasi Damians Bas». geneanet. Ratera i Ramals.
* ↑ Guía general de Barcelona, 1849, p. 252.
* ↑ El Consultor. Nueva guía de Barcelona, 1857, p. 151, 352.
* ↑ El Consultor. Nueva guía de Barcelona, 1863, p. 166, 219.
* ↑ AMCB, Q127 Foment 1123 C.
* ↑ Anuario del comercio, de la industria, de la magistratura y de la administración, 1883, p. 711, 716.
* 1 2 La Ilustración. Periódico semanal de literatura, artes, ciencias y viajes, 1880-1881, p. 160, 176, 184, 200, 208, 216, 224, 232, 248, 264, 272, 292, 300, 316, 328, 336, 344, 372, 388, 400, 416, 432.
* ↑ «Alejandro Damians Rovira». geneanet. Ratera i Ramals.
* ↑ «Aniversari d'Alexandre Damians i Rovira,Esquela de Tomás Batlló Casanovas». La Vanguardia, 08-04-1924, pàg. 3.
* ↑ «Alejandro Damians i Rovira. Balmes s/n xamfrà Mallorca. Sol·licitar permís per construir cobert». Q127 Foment 3470/1889. AMCB.
* ↑ «Teresa Damians Camps». geneanet. Ratera i Ramals.
* ↑ «Inclusió al Registre Públic de Solars de la finca situada al c. de Balmes, 96 i Mallorca, 231 propietat de Teresa Damians Camps». Q118 Gestió urbanística 3813. AMCB, 20-03-1952.
* ↑ «Alejandro Damians. Pelai 54 i Tallers 18-20. Enderrocar una casa i en el solar resultant construir un edifici mercantil de caràcter monumental destinat a magatzem per al comerç de ferreteria, maquinaria, fumisteria i altres». Q127 Eixample 14580/1913. AMCB.
* 1 2 3 «Can Damians - Barcelona». barcelona-rutas. Arxivat de l'original el 12-05-2021.

## Enllaços externs

* «Can Damians (Antics magatzems El Siglo)». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* Faciabén Lacorte, Patrícia «Los grandes almacenes en Barcelona». Scripta Nova, vol. VII, 140, 01-05-2003.
* «Guia temàtica Biblioteca ETSAB: Casa Damians, "El Siglo"». UPCommons.